## Zakon o izmjenama i dopunama Zakona o medicinskoj oplodnji

### NN 137/2009 (13.11.2009.), Zakon o izmjenama i dopunama Zakona o medicinskoj oplodnji

137 13.11.2009 Zakon o izmjenama i dopunama Zakona o medicinskoj oplodnji

HRVATSKI SABOR

3316

Na temelju članka 88. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O MEDICINSKOJ OPLODNJI

Proglašavam Zakon o izmjenama i dopunama Zakona o medicinskoj oplodnji, koji je Hrvatski sabor donio na sjednici 30. listopada 2009. godine.

Klasa: 011-01/09-01/192

Urbroj: 71-05-03/1-09-2

Zagreb, 6. studenoga 2009.

Predsjednik
Republike Hrvatske
Stjepan Mesić, v. r.

ZAKON

O IZMJENAMA I DOPUNAMA ZAKONA O MEDICINSKOJ OPLODNJI

Članak 1.

U Zakonu o medicinskoj oplodnji (»Narodne novine«, broj 88/09.) u članku 1. stavak 3. mijenja se i glasi:

»Odredbe ovoga Zakona koje se odnose na bračne drugove i na brak sklopljen prema propisima o obiteljskim odnosima primjenjuju se na jednak način i na izvanbračnu zajednicu koja je u smislu ovoga Zakona životna zajednica neudane žene i neoženjenog muškarca, uz uvjet da neudana žena i neoženjeni muškarac ne žive u drugoj izvanbračnoj zajednici u smislu ovoga Zakona, propisa o obiteljskim odnosima ili drugih propisa koji određuju izvanbračnu zajednicu ili izvanbračnog druga. Radi ostvarivanja prava na medicinsku oplodnju u skladu s odredbama ovoga Zakona status izvanbračne zajednice dokazuje se ovjerenom izjavom kod javnog bilježnika na obrascu koji pravilnikom propisuje ministar nadležan za zdravstvo (u daljnjem tekstu: ministar).«

Članak 2.

U članku 2. točki 3. riječ: »partnera« zamjenjuje se riječju: »drugova«.

U točki 4. riječ: »partnera« zamjenjuje se riječju: »druga«.

Članak 3.

U članku 10. stavku 1. iza riječi: »o začeću i« riječ: »darivateljima« zamjenjuje se riječima: »svim podacima o svom biološkom podrijetlu, osim o podatku o identitetu darivatelja sjemene stanice, odnosno darivateljice jajne stanice,«.

Iza stavka 1. dodaju se novi stavci 2. i 3. koji glase:

»Iznimno od stavka 1. ovoga članka, dijete rođeno nakon medicinske oplodnje darivanom sjemenom stanicom ili darivanom jajnom stanicom nakon svoje punoljetnosti stječe pravo uvida i u podatak o identitetu darivatelja sjemene stanice, odnosno darivateljice jajne stanice, uz uvjet da je svoj pristanak na to u pisanom obliku dao darivatelj sjemene stanice, odnosno darivateljica jajne stanice.

Darivatelj sjemenih stanica, odnosno darivateljica jajnih stanica daje svoj pristanak iz stavka 2. ovoga članka prije darivanja spolnih stanica, a najkasnije do unosa darivanih spolnih stanica u tijelo žene ili do trenutka provođenja postupka izvantjelesne oplodnje, do kada ima pravo i povući, u pisanom obliku, prethodno dani pristanak iz stavka 2. ovoga članka.«

Dosadašnji stavak 2. koji postaje stavak 4. mijenja se i glasi:

»Ovlaštena osoba u Državnom registru dužna je provjeriti je li punoljetna osoba koja je podnijela zahtjev ovlaštenik prava uvida u upisnik podataka Državnog registra. Utvrdi li da je riječ o osobi iz stavka 1. ovoga članka, omogućit će joj uvid u upisnik podataka o začeću i u sve podatke o njezinom biološkom podrijetlu, osim u podatak o identitetu darivatelja sjemene stanice, odnosno darivateljice jajne stanice, a ako je ispunjen uvjet iz stavka 2. ovoga članka omogućit će joj uvid, ako to ona želi, i u podatak o identitetu darivatelja sjemene stanice, odnosno darivateljice jajne stanice.«.

Dosadašnji stavci 3. i 4. postaju stavci 5. i 6.

U dosadašnjem stavku 5. koji postaje stavak 7. brojke: »3. i 4.« zamjenjuju se brojkama: »5. i 6.«.

Članak 4.

U članku 11. stavku 5. riječi: »nadležan za zdravstvo (u daljnjem tekstu: ministar)« brišu se.

Članak 5.

U članku 50. stavku 1. iza točke 3. dodaje se nova točka 4. koja glasi:

»4. postupi protivno odredbi članka 10. ovoga Zakona.«.

Dosadašnje točke 4. – 25. postaju točke 5. – 26.

U stavku 3. brojke: »1. – 19. i 21. – 25.« zamjenjuju se brojkama: »1. – 20. i 22. – 26.«.

Članak 6.

Iza članka 55. dodaje se članak 55.a koji glasi:

»Članak 55.a

Svi uredno evidentirani postupci medicinske oplodnje koji su na dan stupanja na snagu Zakona o medicinskoj oplodnji (»Narodne novine«, br. 88/09.), bili u fazi pripreme ili već započeti, dovršit će se prema medicinskoj metodi kojom je predviđeno da budu obavljeni ako stranka postavi takav zahtjev.«

Članak 7.

Pravilnik iz članka 1. ovoga Zakona ministar će donijeti u roku od tri mjeseca od dana stupanja na snagu ovoga Zakona.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 543-01/09-01/02

Zagreb, 30. listopada 2009.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 137/2009-3316